Fuusiota esitetään, koska tuoreen raportin mukaan maankäytön, rakentamisen ja liikennehankkeiden toteuttaminen pitkittyy ja vaikeutuu nykyisin ministeriöiden vastuualueiden päällekkäisyyksien vuoksi.

Tänään torstaina julkistettava asiantuntijaraportti esittää, että liikenneministeriö ja ympäristöministeriö on fuusioitava rakennetun ympäristön superministeriöksi.

Fuusiota esitetään, koska raportin mukaan nykyisin maankäytön, rakentamisen ja liikennehankkeiden toteuttaminen pitkittyy ja vaikeutuu ministeriöiden vastuualueiden päällekkäisyyksien vuoksi. Raportin mukaan Suomen rakennuskanta ja väylähankkeet ovat turhan byrokratian vuoksi huonossa kunnossa, ja uusienkin hankkeiden toteutuminen hidastuu.

- Otettaisiin olemassa olevista ministeriöistä maankäytön, asumisen, rakentamisen ja liikenteen vastuualueet samaan nippuun, kuvailee raportin tehneen Roti-työryhmän projektijohtaja Teemu Vehmaskoski fuusioajatusta.

Vehmaskoski toivoo, että uudistuksella olisi kauaskantoisia vaikutuksia:

- Kokonaisvaltainen näkemys, jonka uusi valtakunnallinen rakennetun ympäristön ministeriö voisi tarjota ongelmakimppuun, voisi säteillä yhteiskunnan kaikille tasoille. Toivottavasti tämä on merkittävä lisä kuntarakenneuudistukseen tai siitä käytävään keskusteluun.

Raportti Suomen rakennetun omaisuuden tilasta laaditaan kahden vuoden välein. Tämänvuotinen raportti luovutetaan kuntaministeri Henna Virkkuselle (kok.) tänään aamupäivällä.